Ivo Brešan

**Ivo Brešan** (Vodice, 27. svibnja 1936. – Zagreb, 3. siječnja 2017.), jugoslavenski i hrvatski književnik i scenarist poznat po grotesknim tragikomedijama. Veliki uspjeh doživio je 1971. djelom *[[Predstava Hamleta u selu Mrduša Donja]]*. Drama je tri godine kasnije adaptirana u istoimeni film Krste Papića. Napisao je 23 izvedene drame, dvanaest romana, dvije zbirke priča i osam filmskih scenarija.

## Biografija
Rodio se u Vodicama, gdje mu je otac za vrijeme Drugog svjetskog rata bio član KPJ, a kasnije i u partizanima, zbog čega mu je porodica bila progonjena od talijanskih fašista.

U Šibeniku je pohađao osnovnu školu i gimnaziju, jugoslavenske jezike i književnosti diplomirao na Filozofskom fakultetu u Zagrebu 1960. Od tada profesor u šibenskoj gimnaziji (tj. Centar za odgoj i obrazovanje), a od 1983., umjetnički voditelj u Centru za kulturu i Jugoslavenskom festivalu djeteta u Šibeniku. Pisati je počeo još u gimnaziji, a prve novele objavio je u časopisu ‘Šibenska revija’. Usporedo je bio glumac amater u dramskoj družini »Kolo« i profesionalnom šibenskom kazalištu.

Piše i eseje (Kontinuitet metafizičkog u hrvatskoj književnosti, Vidik, 1971.), no odlučuje se za dramsko i scenarističko stvaranje. Prvi dramski tekst ‘Četiri podzemne rijeke’ objavio je 1970., a punu afirmaciju donijela mu je ‘Predstava Hamleta u selu Mrduša Donja’, praizvedena 1971. u zagrebačkom Teatru &TD, društvenokritička komedija zasnovana na poredbi Shakespeareova ‘Hamleta’ sa zbiljom sela u Dalmatinskoj zagori. 

I u ostalim dramskim djelima nasrće na savjest i svijest suvremenika. Najizazovniji je u moralitetu Nečastivi na filozofskom fakultetu (Mestno gledališče ljubljansko, 1982), gdje faustovskom uzorku suvremenog intelektualca suprotstavlja dogmatske izdanke klera i vlasti. Polemičnost i aktualnost obilježuju burlesku Smrt predsjednaka kućnog savjeta (Dramsko kazalište Gavella, 1979), Svečanu večeru u pogrebnom poduzeću (Łódź 1980), kojom se parafrazira Gogoljev *Revizor,* te Arheološka iskapanja u selu Dilj (Histrioni, 1981), kojima se niječe mogućnost postojanja Platonove »idealne države«. Dijalog s književnim djelima svjetskih klasika B. nastavlja i u tragediji Anera (Kazalište Marina Držića, 1984), gdje sudbinsku funkciju božje volje iz Racineove *Fedre* preuzima politika, a Hidrocentrali u Suhom dolu (Narodno pozorište u Sarajevu, 1986), intertekstualna je paradigma Moliereov *Tartuffe.* U srednjodalmatinsko selo smjestio je i Pirandellovu dramu *Liola* (zagrebačka Komedija pod naslovom *Lubin,* 1982). Beogradsko Pozorište »Susreti« izvelo je komad *Viđenje Isusa Krista u kasarni VP 2507* (1984). 

Brešanove drame izvedene su u devet evropskih zemalja, najviše u Državnomu satiričnom kazalištu Maszkaron u Krakowu. *Predstava Hamleta u selu Mrduša Donja*uprizorena je u desetak poljskih kazališta i snimljena za TV, tiskana u njemačkom prijevodu (Wien, München 1978), a izvodila se i u SSSR-u (Talin), Mađarskoj (Szeged), Bugarskoj (Sofija), Čehoslovačkoj (Ostrava), Austriji (Volkstheater, Beč), SR Njemačkoj (Thalia theater, Hamburg), Danskoj (Odense) te u Švedskoj, gdje je prikazana i na TV. 

Drame je objavio u domaćim i stranim časopisima, a zastupljene su i u Antologiji savremene jugoslovenske drame (O. Lakićević, Beograd 1984) te u Antologiji hrvatske drame (B. Hećimović, Zagreb 1988). Tiskan je i njemački prijevod Nečastivoga na filozofskom fakultetu (Wien, München 1981). B. je autor ili suautor pet filmskih scenarija *(Predstava Hamleta u selu Mrduša Donja, Izbavitelj, Tajna Nikole Tesle, Obećana zemlja* i *Donator).* Piše i TV drame *(Dva sanduka dinamita, Trideset konja)* i TV serije. 

Za Predstavu *Hamleta u selu Mrduša Donja* nagrađen je 1972. »Sterijinom« i »Gavellinom« nagradom, za Svečanu večeru u pogrebnom poduzeću dobio je »Gavellinu nagradu« 1979, a 1985. primio je »Sterijinu nagradu« grada Vršca za komediju. Dobitnik je Nagrade ‘Vladimir Nazor’ za životno djelo 2001., a 2008. dobio je nagradu Ksaver Šandor Gjalski za roman 'Kate-drala'.

Osim književnosti, pisao je i filmske scenarije. Radio je s Krstom Papićem (´Izbavitelj´, Lisice', 'Predstava Hamleta u selu Mrduša Donja') i Veljkom Bulajićem (Dona-tor', 'Obećana zemlja'), a potom za svog sina Vinka Brešana (‘Kako je počeo rat na mome otoku’ i ‘Maršal’).

## Djela
### Drame

* *Groteskne tragedije*, drame, Zagreb, 1979.
* *Nove groteskne tragedije*, drame, Zagreb, 1989.
* *Tri drame*, drame, Zagreb, 1993.
* *Utvare*, drame, Zagreb, 1997.

### Proza

* *[[Ptice nebeske (roman)|Ptice nebeske]]*, roman, Zagreb, 1990.
* *[[Ispovijedi nekarakternog čovjeka]]*, roman, Zagreb, 1996.
* *[[Spletke]]*, Zagreb 1997.
* *[[Pukotine i druge priče]]*, 2000.
* *[[Astaroth]]*, roman, 2001.
* *[[Kockanje sa sudbinom]]*, roman, 2002.
* *[[Država Božja 2053.]]*, roman, Sysprint, Zagreb 2003.
* *[[Vražja utroba]]*, roman, Sysprint, Zagreb 2004.
* *[[Tri života Tonija Longina]]*, roman, Jutarnji list, Zagreb 2005.
* *[[Gorgone (roman)|Gorgone]]*, Naklada Ljevak, Zagreb 2006.
* *[[Katedrala (roman)]]*, Naklada Ljevak,Zagreb 2007

### Izvedena djela (premijere)

* *Četiri podzemne rijeke*, 1970.
* *[[Predstava Hamleta u selu Mrduša Donja]]*, 1971., Teatar Itd
* *[[Smrt predsjednika kućnog savjeta]]*, Gavella, 1979.
* *[[Svečana večera u pogrebnom poduzeću]]*, Lodz, Poljska,1979., Teatr Novy
* *[[Arheološka iskapanja kod sela Dilj]]*, Bribirska Glavica kod Šibenika, 1980 . Histrioni
* *[[Nečastivi na Filozofskom fakultetu]]*, 1982., Ljubljana , Mestno gledališče
* *Anera*, Dubrovnik, Kazalište Marin Držić, 1984.
* *[[Viđenje Isusa Krista u kasarni V.P. 2507]]*, Beograd, Pozorište Boško Buha, 1988.
* *[[Hidrocentrala u Suhom Dolu]]*, Ljubljana, Mestno gledališče, 1985.
* *Veliki manevri u tijesnim ulicama*, Zagreb " Komedija ", 1990.
* *Kratki kurs dugog propadanja (Mastodont, Autodenuncijacija, Kako je drug Jere Pičak isključen iz Saveza komunista, Egzekutor)*, Gavella, Zagreb, 1991.
* *Islandski stražari*, Žar ptica, 1993.
* *Ledeno sjeme*, Lublin, Poljska, 1993.
* *Stani malo, Zvonimire*, Trešnja, Zagreb, 1994.
* *Potopljena zvona*, HNK, Zagreb, 1994.
* *Julije Cezar*, HNK, Split, 1995.
* *[[Nihilist iz Velike Mlake]]*, HNK, Zagreb, 1998.
* *Utvare*, HNK, Osijek, 1998.
* *Gnjida*, Kerempuh, Zagreb, 1999.

### Scenariji

* *Predstava Hamleta u selu Mrduša Donja* (1973.)
* *Izbavitelj* (1976.)
* *Tajna Nikole Tesle* (1980.)
* *Obećana zemlja* (1986.)
* *Donator* (1989.)
* *Kako je počeo rat na mom otoku* (1996.)
* *Maršal* (2000.)
* *Libertas* (2004.)

### Tv-drame i serije

* *[[Ptice nebeske (TV serija)|Ptice nebeske]]*, 1989.
* *Egzekutor*, 1991.

## Vanjske veze
* Ivo Brešan, IMDB